
Rezumat
Legitimitatea a devenit în din ce în ce mai mult o exigenţă, conştient şi virulent revendicată atât de omul în calitatea lui de aparţinător al unei formaţiuni statale, cât şi de state, organizaţii regionale sau cu vocaţie globală. Reacţia faţă de lipsa legitimităţii, exprimată din ce în ce mai des, demonstrează că a scăzut semnificativ frica privind ameninţarea cu forţa în scopul obţinerii legitimării. Dacă, aşa cum spunea Kant, iluminismul a reprezentat ieşirea umanităţii din faza copilăriei sale, începutul acestui secol şi mileniu reprezintă ieşirea umanităţii civilizate din poziţia ei de slugă faţă de putere, astfel că rolul şi importanţa acordată legitimităţii factorilor de decizie a crescut considerabil. Într-o societate care are la bază principii democratice, din perspectiva legitimării puterii, statul, organizaţiile internaţionale nu pot dispune măsuri contra voinţei cetăţenilor pe care îi reprezintă, ci dimpotrivă, pentru a se bucura de recunoaştere, trebuie să deservească guvernaţii.
1. Definirea conceptului de legitimitate
Legitimitatea reprezintă un concept polisemantic şi provine din limba latină, din cuvântul „legitimus”, care înseamnă legal, conform normelor de drept, fiind folosit de către romani în domeniul dreptului, dar şi în sfera politică, cum ar fi sintagmele folosite de Cicero – potestas legitima şi legitimam potestatem, care defineau puterea magistraţilor instituiţi pe baza legilor, respectiv succesiunea ereditară. În evul mediu semnificaţia termenului este oarecum diferită, legitumus semnificând ceea ce este în conformitate cu cutuma sau cu procedurile cutumiare. Legitima potestas însemna faptul că puterea legală  este în opoziţie cu uzurparea tiranică. În era premodernă noţiunile de legal, just, drept au avut un conţinut etic nemijlocit, adjectivul legitimus amintea în bullele medievale domnitorul legal sau principele elector. Conceptul de legitimitate în epoca modernă a fost conturat în teoria statului de către gânditorii francezi din secolele XVI-XVII. Principiile cu care monarhia absolutistă se legitima au fost formulate de Jean Bodin şi Thomas Hobbes, primul susţinând autonomia politicului în raport cu morala şi dreptul, pledând pentru principiul toleranţei în sfera politică, toleranţă realizabilă numai printr-o monarhie politică, iar cel de-al doilea a susţinut că autoritatea monarhului este legată de contractul social bazat pe dreptul natural raţional, suveranul legitimându-şi puterea nu dinspre divinitate, ci dinspre voinţa poporului de a pune capăt stării naturale. Conceptul de legitimitate nu poate fi analizat  fără a face referire la conceptele de putere, dominaţie şi autoritate, concepte cu care legitimitatea împărtăşeşte o oarecare consubstanţialitate. Conceptul de legitimitate este în strânsă legătură cu democraţia. În ţările în care democraţia s-a instalat ea câştigă putere şi legitimitate; loviturile de stat, cenzura, hărţuirea opoziţiei, nerespectarea adversarilor politici, interzicerea mitingurilor politice, voturile manipulate sau greşit numărate, nu sunt compatibile cu democraţia. După sfârşitul primului război mondial, principiul care a stat la baza Tratatului de Pace de la Paris nu mai este dreptul cuceritorului, ci dreptul popoarelor la autodeterminare. Imperiul Austro-Ungar s-a destrămat harta Europei fiind schimbată de la Marea Baltică la Mediterană şi noi state au apărut pe harta lumii. În momentul de faţă, asistăm la o continuă încercare de legitimare a acţiunilor tuturor actorilor importanţi de pe scena politică internă şi internaţională. Tendinţa fiecărui actor este de a-şi defini legitimitatea în cadrul unui joc cu sumă nulă (respectiv, dacă eu am legitimitate, celălalt nu are). În acest fel, se perpetuează o atitudine conflictuală, care stimulează câştigarea propriei legitimităţi pe baza distrugerii legitimităţii celuilalt. Noţiunea de terorism, spre exemplu, implică automat  şi legitimitatea mijloacelor de atingere a unui obiectiv politic, ideologic sau religios. În cazul în care între părţile aflate în conflict există discrepanţe culturale majore, conceptul de legitimitate nu mai este unic şi aceleaşi fapte pot fi considerate ca acte teroriste sau acţiuni legitime de insurgenţă, în funcţie de punctul de vedere cultural. Astfel, în conflictul din Orientul Apropriat acţiunile armatei israeliene de asasinare a militanţilor Palestinieni sunt considerate în Israel ca acţiuni legitime antiteroriste deşi de obicei produc şi victime inocente (victime colaterale), în timp ce în lumea arabă sunt considerate ca acţiuni teroriste. Acţiunile Rezistenţei franceze de asasinare a colaboraţioniştilor, în timpul celui de-al doilea război mondial, încă sunt disputate sub aspectul legitimităţii.
Conceptul de legitimitate cunoaşte mai multe sensuri cum ar fi sensul politic unde legitimarea politică derivă din acceptarea, de către populaţie, a validităţii unui regim sau a unui sistem de legi. Există, evident, o legătură directă între legitimitate şi autoritate; sensul social care nu are legătură cu discuţia politică şi se referă la statutul „legitim” al unui copil, în sistemul de drept, atunci când părinţii sunt legal căsătoriţi, iar unii autori[1] consideră că „ legitimitatea este un concept prin excelenţă al ştiinţelor juridice, care, într-o accepţie largă, reprezintă indicele de respectare în praxis a imperativelor normelor care reglementează conduita generală de urmat de către destinatarul normei juridice (asta nu înseamnă că norma juridică nu este impersonală, respectiv că destinatarul ei nu este definit generic).”
Fără pretenţia de a mă erija într-un critic al acestui ultim sens, consider că legitimitatea nu este un concept prin excelenţă al ştiinţelor juridice, ci un concept interdisciplinar, fapt ce voi încerca să demonstrez în continuare.
Dacă ne referim la titlul acestui capitol, consider că nevoia de legitimitate a operaţiilor militare multinaţionale, este şi un pretext, de altfel greu de utilizat în condiţiile în care este aplicat greşit. Conceptul se referă şi la acceptarea operaţiilor militare de către opinia publică din statele participante şi reprezintă un element necesar pentru îndeplinirea obiectivelor trasate prin mandatul încredinţat forţei armate. Legitimitatea constituie aşadar o condiţie sine qua non pentru reuşita operaţiei militare multinaţionale, asigurând coerenţa şi stabilitatea funcţionării alianţei (coaliţiei) care execută mandatul primit în cadrul operaţiei multinaţionale. Pentru a putea fi eficientă, o operaţie militară multinaţională trebuie să se bucure de legitimitate din partea populaţiei, deci să se sprijine pe orientările valorice ale acesteia, de asemenea, pentru a fi considerată legitimă o operaţie militară multinaţională trebuie să fie văzută ca fiind eficientă de către populaţie, astfel, relaţia dintre eficientă şi legitimitate este una biunivocă, una sprijinindu-se pe cealaltă. Dorinţa de a folosi legitimitatea  pentru a elimina adversari, care pot fi şi ei legitimi, conduce la distrugerea oricăror căi fireşti de dialog. În condiţiile acestui exclusivism atitudinal se ajunge la climatul de instabilitate, conflict şi blocaj.
Pentru cel puţin aceste considerente prezentate, îmi exprim opinia că legitimitatea nu este un concept exclusiv al ştiinţelor juridice, el este un concept interdisciplinar.
2. Modificarea normelor etice privind utilizarea forţei militare.
Din cele mai vechi timpuri, aşa cum am arătat, războiul a fost considerat o acţiune socială legitimă, găsindu-se în fiecare operă istorică argumente în favoarea lui, valori care să-l justifice şi înnobileze. Unul din marii filozofi ai omenirii, Hegel, a preamărit valoarea etică a războiului şi efectul salutar pe care î1 are asupra sănătăţii morale a naţiunilor. Războiul a cunoscut o traiectorie istorică semnificativă, atât în ce priveşte atitudinea faţă de el, cât şi utilitatea lui ca metodă de rezolvare a problemelor ivite între comunităţi şi state. Timp de milenii, atitudinea faţă de război nu a înregistrat schimbări majore, războiul fiind considerat parte a vieţii sociale cu un anumit statut de legitimitate. Este semnificativ că nici după primul război mondial, cu imensele lui sacrificii de vieţi omeneşti şi distrugeri materiale colosale, nici Liga Naţiunilor şi nici alte instituţii internaţionale nu au declarat războiul în afara legii, reflectând mentalitatea unei epoci în care folosirea forţei rămânea încă arbitrul suprem al conflictelor internaţionale.
Momentul de cotitură l-a constituit cel de-al doilea război mondial, caracterul lui distrugător, milioanele de morţi, barbaria hitleristă şi genocidul pricinuit de ea, precum şi efectul înspăimântător al primelor bombe atomice de la Hiroshima şi Nagasaki, au răvăşit atât de adânc conştiinţa omenirii, încât făuritorii Chartei ONU au stipulat expres interzicerea folosirii forţei ca principiu fundamental al dreptului internaţional contemporan.
Din punct de vedere al evoluţiei normelor etice ale utilizării forţei armate, a protecţiei persoanelor civile, a bunurilor culturale şi valorilor universale ale omenirii, trebuie reliefat faptul că cel mai semnificativ moment la constituit anul 1859, când, cu ocazia luptelor sângeroase dintre francezi şi sarzi pe de o parte şi austrieci pe de altă parte, ia naştere ideea formării unei societăţi care să contribuie la protejarea militarilor răniţi în conflictele armate. Astfel Henry Dunant, împreună cu un grup de genevezi[2], înfiinţează Comitetul Internaţional de Ajutorare a Răniţilor, viitorul Comitet Internaţional al Crucii Roşi, care reuşesc să convingă guvernul elveţian să organizeze la Geneva, în anul 1864, o conferinţă internaţională. Conferinţa, la care au participat 12 state, a adoptat „Convenţia pentru ameliorarea soartei militarilor răniţi din forţele armate în campanie”, dând naştere dreptului internaţional umanitar. Au urmat apoi, în cadrul primei conferinţe de pace de la Haga, în anul 1899, adoptarea celei de-a doua conferinţe de drept umanitar, pentru protejarea răniţilor, bolnavilor şi naufragiaţilor din forţele armate pe mare, convenţie ce a fost dezvoltată în anul 1906. La cea de-a doua conferinţă de pace de la Haga din anul 1907, a patra convenţie a avut menirea să definească statutul combatantului, statutul prizonierului de război şi tratamentul de care beneficiază. La Geneva, în anul 1929, cele două convenţii adoptate în anii 1864 şi respectiv 1907 au fost dezvoltate şi astfel s-a adoptat Convenţia cu privire la tratamentul prizonierilor de război..
După cel de-al doilea război mondial, datorită specificului său şi al numărului exorbitant al victimelor, prin efortul conjugat al unor state şi al Comitetului Internaţional al Crucii Roşii, a avut loc la Geneva conferinţa diplomatică pentru elaborarea convenţiilor internaţionale destinate să protejeze victimele de război. Au participat 63 de state printre care şi România. Conferinţa a adoptat patru convenţii: 1) Convenţia pentru îmbunătăţirea soartei răniţilor şi bolnavilor din forţele armate aflate in campanie; 2) Convenţia pentru îmbunătăţirea soartei răniţilor, bolnavilor şi naufragiaţilor din forţele armate pe mare; 3) Convenţia referitoare la prizonierii de război; 4) Convenţia privitoare la protecţia persoanelor civile în timp de război.
În perioada 1974-1977, datorită numeroaselor conflicte armate, care au avut loc după adoptarea convenţiilor din 1949 şi care au condus la concluzia că victimele şi în special persoanele civile nu sunt suficient de bine protejate, a avut loc la Geneva o conferinţă diplomatică ce a pus în discuţie şi ulterior a adoptat două proiecte de protocoale adiţionale la convenţiile de la Geneva din 1949. Cele 102 reprezentate la această conferinţă au adoptat Protocolul adiţional I la convenţiile de la Geneva din 1949 cu privire la protecţia victimelor din conflictele armate internaţionale şi Protocolul adiţional II la convenţiile de la Geneva din 1949 cu privire la protecţia victimelor din conflictele armate fără caracter internaţional.
O preocupare a organismelor internaţionale, a statelor lumii se manifestă în domeniul limitării folosirii acelor categorii de armament şi muniţii care provoacă victime în rândul populaţiei civile şi pagube materiale colaterale. În acest sens, pe plan internaţional, au fost adoptate o serie de acte normative, enumerate în cadrul bibliografiei, care au menirea să impună statelor conduita menită să respecte normele cu privire la protecţia persoanei, bunurilor şi mediului înconjurător. Pornind de la angajamentul asumat ca părţi la tratatele, convenţiile şi protocoalele internaţionale cu caracter umanitar „de a respecta şi a face să fie respectat” dreptul umanitar, statele lumii au adoptat în legislaţia lor acte normative speciale care incriminează faptele considerate violări ale normelor de drept internaţional umanitar. Sunt state occidentale ca Belgia, Olanda,Danemarca, Suedia, Spania, Norvegia, ş.a., care anticipând evoluţiile actuale au incriminat în legislaţia lor penală fapte grave comise în conflictele armate fără caracter internaţional.
Modificarea normelor etice, evoluţia cadrului normativ internaţional în sensul interzicerii războiului, al protecţiei persoanelor civile, al prizonierilor şi răniţilor precum şi al bunurilor au determinat şi redefinirea conceptului de legitimitate al conflictelor internaţionale în ansamblul lor.
3. Autoritatea şi legitimitatea în operaţiile militare multinaţionale
Cele două faţete ale puterii (fie ele politice, economice sau militare) sunt autoritatea şi legitimitatea. Autoritatea este o relaţie stabilită de sus în jos, între deţinătorul şi subiectul autorităţii în raport cu  domeniul acesteia. Autoritatea se poate manifesta în două feluri: a) epistemică, autoritatea tehnocratului, a specialistului asupra domeniului său de activitate; este autoritatea expertului care se pronunţă în domeniul în care profesează;  b) deontică, autoritatea celui care dă ordine/comenzi, autoritatea politică a deţinătorul autorităţii care trebuie recunoscută/legitimată de subiectul autorităţii. Autoritatea deontică se negociază, trebuie legitimată şi se deleagă. Sunt cunoscute două mijloace prin care ea este recunoscută persuasivă – include acordul pe care îl dă subiectul autorităţii de a fi persuadat şi coercitivă – constă în ameninţarea cu violenţă sau constrângerea fizică (face apel la comportamentul fizic violent/agresiv).
Legitimarea autorităţii este conceptul care urmăreşte împăcarea intereselor puterii cu interesele generale, justifică exercitarea puterii şi determină acomodarea între deţinătorul autorităţii şi subiectul ei. Nu există putere care poate funcţiona şi se poate menţine în lipsa legitimităţii. Legitimitatea este calitatea autorităţii de a fi acceptată pe baza consimţământului (a se citi persuasiunii) şi nu a forţei (a se citi agresiunii sau violentei fizice). Legitimitatea nu a fost niciodată acordată pentru totdeauna, ea denotă fragilitate şi trebuie câştigată regulat. Max Weber[3], referindu-se la puterea politică[4], a identificat următoarele ideal-tipuri de legitimitate, pe care le consider aplicabile şi în cazul puterii militare:
 
În ceea ce priveşte organismul militar, chestiunea autorităţii este centrală. Nici un act militar nu are legitimitate în lipsa autorităţii, ierarhiei şi disciplinei. În parte, datorită influenţelor din viaţa civilă şi evoluţiilor interne, organizaţia militară a trebuit să procedeze la o schimbare radicală a bazelor exercitării autorităţii şi impunerii disciplinei, o schimbare de la modelul dominaţiei şi al practicilor autoritare, la o „autoritate managerială” şi o „autoritate de competenţă”, în care accentul este pus pe tehnicile explicative, pe persuasiune, pe expertiză şi pe consensul de grup. Trebuie spus că, în schimbarea bazei autorităţii şi a practicii manageriale, impulsul principal a venit totuşi dinspre viaţa civilă şi, în ciuda unei puternice rezistenţe ideologice şi instituţionale, noua orientare s-a impus. În condiţiile unei „democratizări fundamentale” în ansamblul societăţii occidentale şi al reafirmării unui nou individualism, în care accentul se pune pe responsabilitatea individului pentru actele sale, armata nu se putea păstra intactă. În primul rând, pătrunderea masivă, de sus în jos, dinspre mediul politic şi de jos în sus, dinspre mediul tehnic, a civililor în interiorul armatei a pus sub semnul întrebării vechea practică managerială. În al doilea rând, în interiorul armatei, perpetuând practici abuzive în controlul comportamentului personalului, inspecţiile triviale, „bătaia de joc” şi viaţa cazonă din acea epocă aduceau grave prejudicii publice armatei şi generau un model al autorităţii bazat pe funcţia administrativă şi pe gradul militar, armata  sustrăgându-se principalului curs managerial din societate: autoritatea prin competenţă.

[1] Iosif Armaş, Cornel Purcărea, Paul Dănuţ Duţă – „Legitimitatea operaţiilor militare altele decât Războiul”, Editura militară, Bucureşti, 2001, p. 155.
[2] Din grup făceau parte bancherul Gustav Moynier, gen. Guillaume Henry Dufoun şi doctorii Louis Appia Theodore Maunoir.
[3] Max Weber, Economy and Society, University of California Press, Berkeley, 1978.
[4] Consider ca aceste ideal-tipuri ale legitimităţii prezentate de Max Weber sunt valabile şi pentru puterea economică sau militară.

